Κάρι ψαριού σε γάλα καρύδας, αλλιώς, meen molee από την Κεράλα
Αυτό το κάρι ψαριού είναι κρεμώδες, πλούσιο, ήπια πικάντικο και γίνεται με γάλα καρύδας, πράσινες πιπεριές τσίλι και πιπέρι.
1 κουτ. σούπας χυμός λεμονιού, 1 κουτ. σούπας κουρκουμάς σε σκόνη, 1 κουτ. σούπας φρεσκοτριμμένο πιπέρι, αλάτι, 1 μεγάλο ψάρι περίπου 1 1⁄2 κιλό (π.χ. φαγκρί, σφυρίδα ή άλλο ψάρι με πλούσια σάρκα), 1,5 εκ. φρέσκο τζίντζερ, ψιλοκομμένο, 2 σκελίδες σκόρδο, ψιλοκομμένο, 1 μέτριο κρεμμύδι, κομμένο σε φέτες, 3-4 πράσινες πιπεριές τσίλι, ψιλοκομμένες, 1/4 κουτ. σούπας κουρκουμάς, 1 κουτ. σούπας πιπέρι, 2 φλιτζ. τσαγιού γάλα καρύδας, 2 κλαράκια φύλλα κάρι , 1 κουτ. σούπας χυμός λεμονιού, αλάτι, λάδι καρύδας
Για να φτιάξουμε το meen molee από την Κεράλα, ξεκινάμε καθαρίζοντας το ψάρι  και το κόβουμε σε κομμάτια. Το μαρινάρουμε με τον χυμό λεμονιού, το πιπέρι, το αλάτι και τον κουρκουμά για 15- 20 λεπτά.Σε ένα τηγάνι βάζουμε λίγο λάδι καρύδας και το τηγανίζουμε και από τις δύο πλευρές. Το βάζουμε στην άκρη.Σε ένα χωριστό τηγάνι βάζουμε λάδι καρύδας και το ζεσταίνουμε σε μέτρια φωτιά. Προσθέτουμε τα μισά φύλλα κάρι, το τζίντζερ, το σκόρδο και τις πράσινες πιπεριές τσίλι και σοτάρουμε για 1 λεπτό.Προσθέτουμε το κρεμμύδι και το σοτάρουμε μέχρι να γίνει διάφανο, προσέχοντας να μην πάρει χρώμα.Στη συνέχεια προσθέτουμε τον κουρκουμά, το πιπέρι και το γάλα καρύδας. Κλείνουμε το καπάκι και αφήνουμε το κάρι να βράσει για 5-6 λεπτά σε μέτρια φωτιά. Όταν το λάδι αρχίσει να διαχωρίζεται από το γάλα, χαμηλώνουμε τη φωτιά, προσθέτουμε τον χυμό λεμονιού και ανακατεύουμε.Προσθέτουμε το τηγανητό ψάρι και το σκεπάζουμε με τη σάλτσα. Δεν ανακατεύουμε, απλώς περιστρέφουμε το τηγάνι για να ανακατευτεί η σάλτσα, σε χαμηλή φωτιά, ώστε να μην παραμαγειρευτεί το ψάρι. Ελέγχουμε το αλάτι και το πιπέρι.Προσθέτουμε λίγο γάλα καρύδας ακόμη και μαγειρεύουμε για άλλα 2 λεπτά.Προσθέτουμε τα υπόλοιπα φύλλα κάρι, σκεπάζουμε με το καπάκι και σβήνουμε τη φωτιά. Το σερβίρουμε με ρύζι, roti ή ψωμί.
Γάλα Καρύδας,Ψάρι